התפרצות של שמחה הייתה בספסל של הפועל רעננה בעקבות הניצחון הראשון העונה על הפועל קריית שמונה משער בתוספת הזמן של חלוץ הרכש מרמת השרון, קייס גאנם (1:2). אחרי שבעונה שעברה רעננה צברה רק נקודה אחת בארבעת המחזורים הראשונים, כעת יש לה כבר ארבע נקודות אחרי שני מחזורים, ובמועדון שבעי רצון מהפתיחה המוצלחת.
המאמן מנחם קורצקי אמר לאחר המשחק: "הראינו אופי, הוכחנו שאנחנו קבוצה מאומנת, ולקחנו בכח את הנקודות. אני מרוצה מהתקדמות השחקנים ומהחיבור שלהם למועדון. ברעננה עובדים כמו שצריך ומקדמים שחקנים צעירים, אם זה השוער אסף צור, החלוץ יואב תומר, קייס גאנם שנכנס כמחליף, כארם ארשיד שמתקדם, ואנחנו תולים תקוות גם במגן ירדן כהן".
התקווה הגדולה של הפועל רעננה הוא כובש שער הניצחון, קייס גאנם, חלוץ אלמוני בן 20, שהגיע לפני מספר שבועות בלבד בהשאלה מרמת השרון עם אופציה לרכישה. מעטים מכירים אותו, אבל מאחורי ההצלחה שלו מסתתר סיפור מעניין.
"ישר ראיתי גולר אמיתי ברמות גבוהות. הוא היה כל כך טוב, מהיר ובנוי חזק, ולמרות שנולד ב- 31 בדצמבר והיה הכי קטן בשכבת הגיל שלו, בכל קבוצות הילדים והנערים אפשרנו לו לשחק עם שחקנים גדולים ממנו. הקפצנו אותו שנתון. בגיל 15 וחצי הקפצתי אותו מנערים ב' לקבוצת הנוער, דילגנו איתו על נערים א', והוא המשיך לכבוש", סיפר גלאם.
כשנשאל מה המיוחד בו, השיב גלאם: "קייס ניחן בכח פריצה אדיר, משחק ראש מצוין, משחק בשתי רגליים, קצת מפוזר כמו מונאס דאבור, אבל קשה להוציא ממנו את הכדור. בעוד חמש שנים נראה אותו בקבוצה טובה באירופה".
לפני שלוש שנים קייס גאנם עבר לרמת השרון במטרה לחשוף אותו כדי שיתקדם בעתיד לליגת העל. ואכן, כעת הפועל רעננה קיבלה אותו, למרות ביקוש שהיה לו גם מצד מכבי נתניה והפועל קריית שמונה. הסיבה שנחת ברעננה היא המאמן מנחם קורצקי, שמקורב לרמה"ש ומאוד האמין בקייס, אבל יותר חשוב, גם רמה"ש וגם השחקן האמינו בקורצקי, שאצלו הוא יתקדם ויקבל דקות משחק.
מאמן רמת השרון, אורן רותם, שאימן את קייס בקבוצת הנוער, סיפר: "כשהלכתי לראות אותו בליגה הרביעית לנוער ראיתי מספר 9 אמיתי שכובש בצרורות. אז נכון, שזו ליגה נמוכה, אבל חלוץ שמבקיע 40 שערים בעונה חייב להיות בו משהו. כבר בגיל 17 הוא כבש 24 שערים בנוער של רמה"ש, ובעונה השנייה בנוער כבר 13 שערים כשכבר אז הוא שיחק גם בבוגרים. הוא יתקדם מהר מאוד לרמות הגבוהות".
אורן, את מי הוא מזכיר לך?
"את זאהי ארמלי. יש לו מהירות, שזה חשוב לחלוץ, ויש לו משחק ראש נהדר וכוח מתפרץ שאין להרבה שחקנים בגילו. הוא בועט בשתי רגליים. יש לו את כל הנתונים להצליח, עכשיו הכל תלוי במידת ההשקעה שלו".
בהפועל רעננה לא אפשרו לקייס גאנם להתראיין, מלבד מספר משפטים שאמר בסיום המשחק כשכולו נרגש: "אני מאוד שמח אחרי שער ראשון שלי בליגת העל. זה מה שחלמתי. אני מקווה שמנחם יתן לי את ההזדמנות כדי להוכיח את עצמי".